b'\n_START_ARTICLE_\nStelton\n_START_PARAGRAPH_\nStelton A/S\xc2\xa0on tanskalainen yritys, joka valmistaa tunnettujen muotoilijoiden suunnittelemia pelkistettyj\xc3\xa4 taloustavaroita etup\xc3\xa4\xc3\xa4ss\xc3\xa4 metallista ja muovista.\n_START_SECTION_\nHistoriaa\n_START_PARAGRAPH_\nStelton perustettiin 1960 valmistamaan ja markkinoimaan ruostumattomasta ter\xc3\xa4ksest\xc3\xa4 valmistettuja keittoastioita.\xc2\xa0Vuonna 1964 yritys tilasi arkkitehti\xc2\xa0Arne Jacobsenilta sarjan metalliastioita. N\xc3\xa4in syntyi\xc2\xa0Cylinder Line, jota valmistetaan yh\xc3\xa4 korkeakiiltoisesta ruostumattomasta ter\xc3\xa4ksest\xc3\xa4. Vaikka Steltonin oli niiden valmistamiseksi uudistettava tuotantolaitteitaan, sarjasta tuli heti markkinoille tultuaan 1967 suuri muotoilu- ja myyntimenestys. Yhdysvaltalainen\xc2\xa0American Institute of Interior Designers palkitsi sen International Design Awardillaan. Sarjaan kuului alun perin 18 osaa, mutta Jacobsen kehitti siihen uusia esineit\xc3\xa4 aina kuolemaansa 1971 asti, ja nykyisin\xc2\xa0Cylinder Lineen kuuluu 34 eri tuotetta._NEWLINE_Vuodesta 1976 Steltonin esineit\xc3\xa4 on muotoillut\xc2\xa0Erik Magnussen, joka alkoi yhdist\xc3\xa4\xc3\xa4 muovia ja ruostumatonta ter\xc3\xa4st\xc3\xa4.\xc2\xa0H\xc3\xa4nen tunnetuimpia Stelton-tuotteita ovat laajan v\xc3\xa4rivalikoiman tarjoava termoskannu sek\xc3\xa4 ter\xc3\xa4ksinen \xc3\xb6ljylamppu\xc2\xa0Skeppslampa. Nykyisin Steltonin tuotteita muotoilevat monet muutkin._NEWLINE_Yrityksen toimitusjohtaja ja omistaja on 1970-luvun lopulta asti\xc2\xa0ollut Peter Holmblad, joka jo 1964 toimi Steltonin myyj\xc3\xa4n\xc3\xa4 ja ehdotti silloin Arne Jacobsenin ottamista yrityksen muotoilijaksi._NEWLINE_Steltonin tuotteet ovat saaneet Red Dot- ja muita kansainv\xc3\xa4lisi\xc3\xa4 muotoilupalkintoja, ja niit\xc3\xa4 on otettu monien muotoilumuseoiden kokoelmiin.'